b"\n_START_ARTICLE_\nTimo V\xc3\xa4\xc3\xa4n\xc3\xa4nen\n_START_PARAGRAPH_\nTimo V\xc3\xa4\xc3\xa4n\xc3\xa4nen (s. 1970 Mikkeli) on monipuolinen suomalainen kanteletaiteilija. H\xc3\xa4n esiintyy soolotaiteilijana erikokoisilla perinteisill\xc3\xa4 kanteleilla ja s\xc3\xa4hk\xc3\xb6kanteleella sek\xc3\xa4 on mukana useissa yhtyeiss\xc3\xa4. V\xc3\xa4\xc3\xa4n\xc3\xa4nen on valmistunut musiikin maisteriksi opettajinaan muun muassa Martti Pokela ja mestaripelimanni Toivo Alasp\xc3\xa4\xc3\xa4. H\xc3\xa4nen taiteellinen tohtorinty\xc3\xb6ns\xc3\xa4 V\xc3\xa4in\xc3\xa4m\xc3\xb6isen kasvot \xe2\x80\x93 kantele symbolina tarkastettiin Sibelius-Akatemian kansanmusiikin osastossa 4. huhtikuuta 2008. Vuonna 1997 V\xc3\xa4\xc3\xa4n\xc3\xa4nen valittiin Finland Festivalsin Vuoden nuoreksi taiteilijaksi. V\xc3\xa4\xc3\xa4n\xc3\xa4nen on julkaissut lukuisan m\xc3\xa4\xc3\xa4r\xc3\xa4n levyj\xc3\xa4.\n_START_SECTION_\nMusiikki\n_START_PARAGRAPH_\nV\xc3\xa4\xc3\xa4n\xc3\xa4nen soittaa sek\xc3\xa4 perinteist\xc3\xa4 ett\xc3\xa4 uutta kantelemusiikkia. Perinteisist\xc3\xa4 kanteleista h\xc3\xa4n k\xc3\xa4ytt\xc3\xa4\xc3\xa4 l\xc3\xa4hinn\xc3\xa4 pienkanteleita (10-kielinen kantele, 15-kielinen kantele, latvialainen kokles, ven\xc3\xa4l\xc3\xa4inen gusli), Ilari Ik\xc3\xa4valkon ja Jyrki P\xc3\xb6lkin suunnittelemaa Kirjokansi-kanteletta, kotikanteletta sek\xc3\xa4 konserttikanteletta. Musiikissa on mukana \xc5\xa1amanistisen ja minimalistisen karjalaisen kanteleensoiton tyylipiirteit\xc3\xa4, pelimannimusiikkia sek\xc3\xa4 uusia s\xc3\xa4vellyksi\xc3\xa4. Uudet s\xc3\xa4vellykset ja sovitukset h\xc3\xa4n tekee p\xc3\xa4\xc3\xa4asiassa itse, mutta h\xc3\xa4n soittaa my\xc3\xb6s muiden s\xc3\xa4velt\xc3\xa4jien musiikkia. Martti Pokelan ja Sari Kaurasen kanssa h\xc3\xa4n on tehnyt s\xc3\xa4vellysyhteisty\xc3\xb6t\xc3\xa4, jonka tuloksena on julkaistu kaksi levy\xc3\xa4 (Sonata for Kantele ja Snow Kantele) sek\xc3\xa4 nuottikirja Yhteiset s\xc3\xa4velet (2004), jonka V\xc3\xa4\xc3\xa4n\xc3\xa4nen on toimittanut._NEWLINE_V\xc3\xa4\xc3\xa4n\xc3\xa4nen esitt\xc3\xa4\xc3\xa4 my\xc3\xb6s elektronista musiikkia, jossa h\xc3\xa4n yhdist\xc3\xa4\xc3\xa4 s\xc3\xa4hk\xc3\xb6kanteleen soittoon live-looping-tekniikkaa, samplereita sek\xc3\xa4 tietokoneiden ja s\xc3\xa4hk\xc3\xb6kitaran efektilaitteiden, muun muassa s\xc3\xa4hk\xc3\xb6jousen eli E-Bow'n, k\xc3\xa4ytt\xc3\xb6\xc3\xa4. Live-looping-tekniikalla V\xc3\xa4\xc3\xa4n\xc3\xa4nen rakentaa esityksen aikana sointikerrostumia. V\xc3\xa4\xc3\xa4n\xc3\xa4sen elektronisessa musiikissa on vaikutteita ambient-musiikista.\n_START_SECTION_\nNarnian tarinat\n_START_PARAGRAPH_\nVuonna 2005 V\xc3\xa4\xc3\xa4n\xc3\xa4nen soitti vierailevana muusikkona kantelesooloja The Walt Disney Companyn ja Walden Median elokuvaan Narnian tarinat: Velho ja leijona. S\xc3\xa4velt\xc3\xa4j\xc3\xa4 Harry Gregson-Williams halusi saada musiikkiin mukaan j\xc3\xa4isen ja lumisen alueen sointia ja l\xc3\xb6ysi kanteleen. Kantele soi muun muassa silloin, kun elokuvassa siirryt\xc3\xa4\xc3\xa4n ensi kertaa Narniaan. Elokuvan musiikista on koostettu my\xc3\xb6s konserttiversio, joka kantaesitettiin Colorado Symphony Orchestran konsertissa Denveriss\xc3\xa4 toukokuussa 2007. V\xc3\xa4\xc3\xa4n\xc3\xa4nen esiintyi teoksen kantelesolistina. Huhtikuussa 2008 V\xc3\xa4\xc3\xa4n\xc3\xa4nen soitti kanteleosuuksia Narnia-elokuvasarjan toiseen osaan Narnian tarinat: Prinssi Kaspian.\n_START_SECTION_\nPiae Cantiones\n_START_PARAGRAPH_\nZefiro Torna -yhtyeen Piae Cantiones -kokonaisuudessa De Fragilitate V\xc3\xa4\xc3\xa4n\xc3\xa4nen soittaa pienkanteleita ja tuo kansanmusiikin s\xc3\xa4vyj\xc3\xa4 mukaan vanhan musiikin ja renessanssimusiikin maailmaan. Zefiro Torna, Timo V\xc3\xa4\xc3\xa4n\xc3\xa4nen ja Antwerpenin katedraalikuoron laulajat esiintyiv\xc3\xa4t De Fragilitate -ohjelmalla syksyll\xc3\xa4 2006 Belgiassa, muun muassa Belgian kuninkaanlinnan konsertissa, jossa oli paikalla muun muassa Albert II, kuningatar Paola ja muita kuninkaallisia. De Fragilitate julkaistiin levyn\xc3\xa4 De Fragilitate \xe2\x80\x93 Piae Cantiones Hymns from medieval Finland (2007, Klara Radio, Belgia). Levy sai lokakuussa 2007 arvostetun Diapason d'Or -tunnustuspalkinnon.\n_START_SECTION_\nKantele el\xc3\xa4v\xc3\xa4ksi\n_START_PARAGRAPH_\nNurmeksen museo k\xc3\xa4ynnisti vuonna 2009 Kantele el\xc3\xa4v\xc3\xa4ksi -hankkeen, jossa yhden esineryhm\xc3\xa4n \xe2\x80\x93 kanteleen \xe2\x80\x93 avulla tutkittiin, miten kulttuuriperint\xc3\xb6\xc3\xb6n liittyv\xc3\xa4n tiedon, tarinoiden ja el\xc3\xa4mysten v\xc3\xa4litt\xc3\xa4minen yleis\xc3\xb6lle voisi tapahtua ja miten tulisi harjoittaa siihen liittyv\xc3\xa4\xc3\xa4 tutkimusta, opetusta ja tiedonv\xc3\xa4lityst\xc3\xa4 sek\xc3\xa4 n\xc3\xa4yttely- ja julkaisutoimintaa. Hankkeen toteuttivat Timo V\xc3\xa4\xc3\xa4n\xc3\xa4nen ja Rauno Nieminen. Hankkeen aikana 2009\xe2\x80\x932011 julkaistiin Kantele el\xc3\xa4v\xc3\xa4ksi -kirja, joka sis\xc3\xa4lt\xc3\xa4\xc3\xa4 mm. kanteleiden luokitteluoppaan, kuvattiin kaikki Nurmeksen museon kokoelmien kanteleet, rakennettiin soiva kopio Nurmeksen museon kanteleesta 1626, j\xc3\xa4rjestettiin museohenkil\xc3\xb6kunnan koulutusta ja j\xc3\xa4rjestettiin konsertti, jossa 1626-kanteletta soitettiin. Hanke sai vuonna 2012 Kanteleliiton Vuoden kantele -tunnustuksen.\n_START_SECTION_\nMuu toiminta\n_START_PARAGRAPH_\nTimo V\xc3\xa4\xc3\xa4n\xc3\xa4nen toimi Kanteleliiton julkaiseman Kantele-lehden ja Kantele.net-sivuston p\xc3\xa4\xc3\xa4toimittajana 2005\xe2\x80\x932010."